Linette Rask er igen mødt ind på Outline i Farsø. Hun har været væk fra arbejdsmarkedet siden 2015 på grund af tre diskusprolapser i nakken samtidig med, at hun er maniodepressiv. Men i Outline+-afdelingen får hun noget arbejde for hånden. - Det er rigtig godt. Der rum heroppe til at man kan have sine dårlige dage, fortæller Linette Rask, der er på arbejde otte timer om ugen. På OutlinePlus-afdelingen er der kun ansat langtidsledige, der via jobcenteret i Vesthimmerland Kommune er blevet sat i jobtræning ude i virkeligheden. I alt var 98 langtidsledige igennem arbejdsforløbet på OutlinePlus i 2018. - Det har givet mig troen på, at jeg godt kan komme i gang med noget, fortæller Linette Rask, der ellers vars klar til at søge om førtidspension. -  Jeg havde jo egentlig søgt min førtidspension, men sådan som det ser ud lige nu, så håber jeg, at jeg kan få et flex-job, fortæller Linette Rask. Stor gevinst for alle Af de 98 langtidsledige, der fik et forløb på OutlinePlus, er enkelte efterfølgende blevet tildelt førtidspension, mens flere andre har fået afklaret, hvad de rent faktisk kan klare arbejdsmæssigt. - De elementer og de ting man skal kunne, når man kommer og er en del af en arbejdsplads, det får man trænet, fortæller Lone Lollesgaard, der er uddannelses- og arbejdsmarkedschef i Vesthimmerlands Kommune. Det har dog vist sig, at det også er givtigt for Outline selv. Af de 98 de havde igennem forløbet i 2018 er fem af dem efterfølgende blevet ansat på fuldtidsstillinger i produktionen. En af dem er Jan Erik Nielsen, der startede på OutlinePlus-forløbet i foråret 2018 på grund af tinitus. Han er nu fuldtidsansat. - Det betyder alt. Både økonomisk og socialt ikke mindst. A t man kommer ud og snakker med nogle mennesker hver dag, fortæller Jan Erik Nielsen.

Referat:
Vinduesproducenten Outline i Farsø har stor succes med deres OutlinePlus-afdeling, der får langtidsledige tilbage på arbejdsmarkedet.